Publication: Magyar Közlöny
Issue: MK-2001-143 (Year: 2001, Number: 143)
Era: 1990-2004
Section: 
Paragraph Index: 0

A Kormány rendeletei A Kormány 244/2001. (XII. 14.) Korm. rendelete a Hűség Napjáról Az első világháborút lezáró, a nemzetek önrendelkezési jogát mellőző trianoni békediktátum a történelmi Magyarországot minden oldalról megcsonkította, s több millió magyart kisebbségi sorsra ítélt. Nyugat-Magyarország öntudatos polgárai azonban a nagyhatalmak ellenében is kiharcolták, hogy maguk dönthessenek sorsukról. 1921. december 14-e és 16-a között Sopron a szomszédságában fekvő Ágfalva, Balf, Bánfalva, Fertőboz, Fertőrákos, Harka, Kópháza és Nagycenk községekkel együtt népszavazáson döntött hovatartozásáról. A magyar hazát választották. A város neve az eltelt évtizedek során összeforrott a hűséggel. A magyarok számára Sopron és a hűség egyet jelentenek.

Source: https://magyarkozlony.hu/hivatalos-lapok/14f2b8ec0397ebf18dadfd80465808be3813b2df/dokumentumok/2828bed0b20d1a161aefef9d37a95b3129b426e4/letoltes